钦定古今图书集成/理学汇编/学行典/第205卷 > 徐琳
## 钦定古今图书集成/理学汇编/学行典/第205卷 > 徐琳

按《宜兴县志》：“徐琳，字廷玺，天性孝友，自幼气宇不凡，
侍父官刑曹，俨如成人。一日，父退朝不乐，问，知为祖
母病于乡，请曰：‘大人匪躬王事，归侍汤药，儿职也’。遂
奉母吴夫人归省，时年十二，众惊异之。父鉴以谏北
征诏狱，琳闻，仓皇奔赴。母命以妇将娩身，姑缓朝夕。
琳愀然曰：‘吾父有难，奚暇顾妻子耶？倍道冲冰雪，疾’”
驰京邸，昼谋糇粮，夜吁苍旻，胁不沾席者三年，释复
始归。父陞琼州守，卒于官。琳迎丧归葬龙潭山。方开
圹时，忽一虎咆哮而出，人皆骇散。琳拜且泣曰：“众为
我父供役，宁啖我，毋伤人。”虎俛首去，人咸谓孝感所
致。母病逾年，扶持调治，未尝一日离侧。待诸庶弟，幼
教长婚，咸尽其诚。及求分异，厚与田宅器物，以遂其
愿。从侄早孤，抚教亦如之。后以盲废业，复买田膳给
婚嫁，其子女如己出。以子溥贵，封庶子，赠少傅。